Sturla Snær Snorrason, skíðamaður, keppir ekki í stórsvigi á Vetrarólympíuleikunum í Beijing í nótt. Hann greindist með kórónaveiruna fyrr í ferðinni og hefur ekki jafnað sig nægilega.
Sturla Snær greindist með veiruna á laugardaginn var en losnaði ekki úr einangrun fyrr en í gær. Eftir skoðun var ákveðið að hann myndi ekki keppa í stórsviginu eftir svona langa einangrun.
Sagði Andri Stefánsson, fararstjóri íslenska hópsins. Stórsvigið er fyrri keppnisgrein Sturlu á leikunum en hann er líka skráður í svig en keppt verður í svigi aðfararnótt miðvikudags. Öll tíðindi dagsins frá leikunum má finna á ruv.is þar sem einnig er streymi frá öllum útsendingum RÚV frá keppni dagsins.
Tveir leikir voru í úrvalsdeild karla í körfubolta í gærkvöldi. Íslandsmeistarar Þórs Þorlákshafnar tylltu sér á topp deildarinnar þegar liðið vann Keflavík örugglega með 114 stigum gegn 89. Þórsarar eru nú með 24 stig, tveimur meira en Njarðvík og fjórum meira en Keflavík, en bæði lið eiga leik til góða. Breiðablik vann svo þriðja leik sinn í röð þegar liðið skellti Grindavík í Kópavogi með 104 stigum gegn 92. Breiðablik er komið í 7. sæti deildarinnar en Grindavík er sæti ofar.
